b'\n_START_ARTICLE_\nRick Carey\n_START_PARAGRAPH_\nRichard John "Rick" Carey (f\xc3\xb8dt 13. marts 1963 i Mount Kisco, New York, USA) er en tidligere amerikansk sv\xc3\xb8mmer, og tredobbelt olympisk guldvinder. Han specialiserede sig i disciplinen rygcrawl, hvor han opn\xc3\xa5ede alle sine store resultater._NEWLINE_Carey blev udtaget til at repr\xc3\xa6sentere USA ved OL i 1980 i Moskva, men deltagelsen blev aflyst i forbindelse med den totale amerikansk/vestlige boykot af legene. Som studerende p\xc3\xa5 University of Texas blev han amerikansk mester i b\xc3\xa5de 100 og 200 meter rygcrawl i 1981, og ved VM i 1982 slog han sit navn fast p\xc3\xa5 international scene, da han blev verdensmester p\xc3\xa5 b\xc3\xa5de 200 meter rygcrawl, og ogs\xc3\xa5 var den rygsv\xc3\xb8mmende del af det guldvindende amerikanske 4x100 meter medley-hold. I 100 meter rygcrawl blev det til s\xc3\xb8lv._NEWLINE_Efter at have vundet tre guldmedaljer ved de Panamerikanske Lege i 1983 blev OL i 1984 i Los Angeles Careys store stjernestund. Han sikrede sig tre guldmedaljer ved legene, individuelt i henholdsvis 100 og 200 meter rygcrawl og p\xc3\xa5 det amerikanske hold i 4x100 meter medley._NEWLINE_Udover de mange medaljer ved forskellige mesterskaber satte Carey gennem karrieren ogs\xc3\xa5 hele ni verdensrekorder. Han blev i 1983 desuden k\xc3\xa5ret til \xc3\x85rets Sv\xc3\xb8mmer i Verden af Swimming World Magazine.'